Čilihauzas

**Čilihauzas** (, 'Čilės namai') – biurų pastatas Hamburge, Vokietijoje. Išskirtinės plytų ekspresionizmo architektūros namas stovi senamiestyje, Kontorhauzo kvartale. Tai didelis kampinis, 10 aukštų pastatas, užimantis apie 6 000 m² ploto teritoriją palei *Fischertwiete* gatvę. Jį suprojektavo vokiečių architektas Johann Friedrich Höger. Pastatas užbaigtas statyti 1924 m. Įrašytas tarp UNESCO pasaulio paveldo objektų.

## Projektas

Čilihauzas atrodo kaip didžiulis garlaivis, stovintis Hamburgo uoste. Pastatas garsėja savo viršūnėmis, primenančiomis didžiulio laivo priekį. Laiptuoti viršutiniai aukštai panašūs į denius. Pastato fasadai kertasi itin aštriu kampu *Pumpen* ir *Niedernstrasse* gatvių kampe. Neįprastą pastato planą ir formas padiktavo turėto sklypo forma ir ribota erdvė. Geriausias pastato vaizdas yra iš rytų pusės. Išryškinti vertikalūs elementai ir atitraukti viršutiniai aukštai nuo fasado plokštumos, taip pat lenkta fasado *Pumpen* gatvėje forma teikia pastatui lengvumo įspūdį, nepaisant jo didelės apimties. Elegancijos priduoda gotikinės arkados, keramikinė puošyba. 

Pastate panaudotos gelžbetonio konstrukcijos, sumūryta 4,8 mln. tamsių plytų. Pastatas stovi ant sudėtingo grunto, todėl pamatų stabilumui užtikrinti į 16 m. gylį suleisti gelžbetoniniai poliai. Dėl Elbės upės kaimynystės buvo reikalingas specialiai izoliuotas rūsys. Šildymo sistemos įranga sumontuota kesoninėje kameroje, todėl jai nebaisūs galimi užliejimai potvynio vandeniu.

Skulptūrinius elementus laiptinėse ir ant fasadų sukūrė skulptorius Richard Kuöhl. Pastate yra tebenaudojamas nepertraukiamo veikimo keleivinis liftas – paternosteris, vienas iš nedaugelio, tebeveikiančių pasaulyje.

## Istorija

Čilihauzo pastatą suprojektavo architektas Fritz Höger, pastatytas 1922–1924 m. Jį užsakė laivybos magnatas Henry B. Sloman, vienas turtingiausių Hamburgo verslininkų. Jis pralobo pardavinėdamas salietrą, gabenamą iš Čilės. Pastatams buvo įprasta suteikti savininkų vardus, bet jis jau buvo davęs savo vardą (*Slomanhaus*) 1910 m. pastatytam laivybos kompanijos pastatui, todėl Slomanas nusprendė pavadinti naująjį pastatą Čilės vardu garbei šalies, kuri jam suteikė turtus.

Jau statybų metu Čilihauzas tapo pasauline įžymybe. Visų pirma prie to prisidėjo Karlo ir Adolfo Dransfeldovų fotografijos, kuriose, panaudojus specialų objektyvą, pastato „laivo nosis“ tapo labai įspūdinga. Anot Hamburgo istorinių paminklų apsaugos biuro vadovo Manfredo F. Fišerio: „*Atvirkščiai, ne Čilihauzo architektūra, o jo nuotrauka pateko į meno istoriją. Sugalvota tikrovė pasirodė stipresnė už tikrovę*“.

Statybų išlaidas sudėtinga įvardinti, nes pastatas iškilo sunkmečiu, kuomet po Pirmojo pasaulinio karo Vokietijos ekonomiką buvo apėmusi hiperinfliacija. Vertinama, kad statybų kaina viršijo 10 mln. reichsmarkių.

Čilihauzas priklauso vienai iš Vokietijos nekilnojamojo turto bendrovių. Tarp nuomininkų čia įsikūręs Servanteso instituto Hamburgo padalinys.

## Galerija


Chile Haus abend 1.JPG|Statinys naktį
Hamburg, Kontorhausviertel, Chilehaus -- 2016 -- 3404.jpg|Vidinis kiemas
Hamburg-090613-0211-DSC 8308-Chilehaus.jpg|Čilės herbas virš vartų
Chilehaus (Hamburg-Altstadt).Detail.7.ajb.jpg|Kondoras, Čilės nacionalinis paukštis
Chilehaus (Hamburg-Altstadt).Fassade Pumpen.Detail.3.29133.ajb.jpg|Viršutiniai aukštai
Chilehaus (Hamburg-Altstadt).Detail.5.ajb.jpg|Fasado detalės
Hh-chilehaus-det1.jpg|Puošyba
Chilehaus (Hamburg-Altstadt).Detail.4.ajb.jpg|Viršutiniai aukštai
Chilehaus (Hamburg-Altstadt).Durchgang Burchardplatz.29133.ajb.jpg|Nuo gatvės
Innenhof Chilehaus Hamburg.jpg|Vaizdas vidiniame kieme
Hamburg.Chilehaus.Fassade.Fischertwiete.wmt.jpg|Fasado apdaila
Hamburg.Chilehaus.Spitze.plastiken.wmt.jpg|Puošyba prie gatvės
Chilehaus msu 2018-7625.jpg|Laiptai


## Išnašos

## Nuorodos

* Speicherstadt and Kontorhaus District with Chilehaus: UNESCO oficiali svetainė
* Oficiali svetainė 
* Chilehaus Webcams 
* archINFORM